Valvira tutkii: Terveyspalveluyrityksellä vakavia puutteita - rintasyöpiä ei havaittu, potilastietoja katosi

Kaisu Lötjönen

Lupa- ja valvontavirasto Valvira tutkii Suomessa laajalti toimineen yksityisen röntgenpalveluyrityksen toimintaa. Valvira epäilee, että Suomen Radiologikeskus Oy:n rintasyöpäseulonnoissa on ollut potilasturvallisuutta vaarantavia puutteita.

Valviran mukaan yrityksen yksittäiset radiologit ovat tehneet röntgenkuvien tulkinnassa selkeitä virheitä, joiden vuoksi joitakin rintasyöpiä on jäänyt kokonaan havaitsematta.

Lisäksi mammografiaseulonnoissa on löytynyt puutteita potilasasiakirjojen laadintaan, käsittelyyn ja säilyttämiseen liittyen. Yritys ei ollut myöskään laatinut lainmukaista omavalvontasuunnitelmaa tai kirjallisia ohjeita potilastietojen käsittelystä.

Valvontavirasto Valvira on antanut mammografiatutkimuksista yhteensä viidelle radiologille hallinnollista ohjausta, joista kolme on huomautusta. Huomautus on Valviran antamasta ohjauksesta vakavin muoto.

Valvira on ratkaissut kolme potilaan tekemää kantelua Suomen Radiologikeskuksen syöpäseulontoihin liittyen vuosina 2014 ja 2016. Valvira on todennut kaikissa kanteluihin liittyvissä tapauksissa korjattavaa. Tällä hetkellä käsittelyssä on ainakin yksi asiaan liittyvä kantelu.

Valvira teki lisäksi vuosi sitten maaliskuussa tutkintapyynnön poliisille yrityksestä kadonneista potilasasiakirjoista. Yritykseltä oli kadonnut vuosina 2013 ja 2014 yhteensä lähes 3 000 potilaan seulontakortit.

Länsi-Uudenmaan syyttäjävirasto lopetti esitutkinnan heinäkuussa, koska se arvioi, ettei syyllistä saataisi selville. Lisäksi syyttäjävirasto katsoi, että esitutkinnan jatkaminen tulisi liian kalliiksi, eikä ole varmaa, että Valviran epäilyt potilaille aiheutuneista vahingoista olisivat toteutuneet. Syyttäjäviraston mukaan yritys oli myös korjannut käytäntöjään.

Lakisääteisiä rintasyöpäseulontoja tehnyt yritys on laajentunut merkittävästi vuosien 2012–2014 välisenä aikana. Yhteensä jopa 50 Suomen kuntaa on järjestänyt rintasyöpäseulonnat jossain vaiheessa yrityksen kautta. Yritys supisti toimintaansa voimakkaasti vuodesta 2014 lähtien ja tällä hetkellä se järjestää seulontoja enää noin 16 kunnan alueella koko Suomessa.

Valviran lääkintöneuvos Markus Henrikssonin mukaan virheet tapahtuivat samoihin aikoihin, kun yritys laajeni nopeasti.

– Nyt voimme vasta spekuloida, mutta on mahdollista, että yrityksen toiminta laajeni niin nopeasti, että turvallisuusasiat eivät seuranneet mukana.

Henriksson sanoo, että vaikka Valviralla on näyttöä virheistä vain yksittäisten potilaiden osalta, kokonaisuudessaan asia on erittäin vakava.

– Tässä on kyse enemmän kuin vain yksittäisten potilaiden asioista, sillä nyt puhutaan kokonaisen yrityksen toimintaprosesseista. Esimerkiksi potilasasiakirjojen hukkaaminen on erittäin vakava asia. On valitettavaa, että asiaan on mahdotonta saada enempää selvyyttä, koska poliisi lopetti esitutkinnan.

Suomen Radiologikeskuksen toimitusjohtaja Jari Juola vetoaa salassapitovelvollisuuteen, eikä sen vuoksi halua kommentoida epäilyjä potilasturvallisuuden vaarantumisesta tai potilasasiakirjojen katoamisesta. Hän ei myöskään kerro, työskentelevätkö huomautuksen saaneet lääkärit yhä yrityksessä.

Juolan mukaan Suomen Radiologikeskus on vähentänyt toimintaansa parin vuoden aikana niin, että liikevaihto on pudonnut 25–30 prosenttia. Tänä vuonna yritys tekee seulontoja 15 000 asiakkaalle, kun aikaisemmin seulontamäärä oli huomattavasti korkeampi, 50 000.

– Yksittäisiä virheitä on ollut niin kuin kaikilla, totta kai. Mitä suurempi määrä tutkimuksia, sitä suurempi riski huomautuksen aiheuttamalle tapahtumalle, Juola sanoo.

Hän korostaa, että yritys on löytänyt normaalin prosenttiluvun verran syöpiä kaikkina seulontavuosina kaikissa kunnissa.

– Uusia syöpiä on löytynyt odotetusti. Normaaliin lääketieteelliseen toimintaan liittyy suuressa määrässä tapahtumia, joissa jokin ketjun osa on voinut tehdä virheen, joka on hidastanut toimien etenemistä.

Juolan mukaan Valvira on ohjeistanut yritystä tietyltä osin muokkaamaan ohjeistuksia.

– Valvira ohjeistaa huomautuksilla ja tarvittaessa ohjauksella lääkäreitä jokaisessa yksittäistapauksessa. Tämä on hyvin hyödyllistä, koska näistä otetaan tietysti opiksi.

Toimitusjohtajan mukaan potilasvahinkolautakunta ei ole määrännyt korvauksia yhdestäkään yrityksen tekemästä seulonnasta.

Potilasvakuutuskeskuksen mukaan Suomessa tehtiin vuonna 2015 mammografiaseulontoihin, pääasiassa kuvien tulkintaan, liittyen 51 korvaushakemusta. Näistä 16 johti korvauksiin. Potilasvakuutuskeskuksen yrityskohtaiset tiedot ovat salaisia.

Valvira on antanut Suomen Radiologikeskukselle määräyksen tehdä tarvittavat toimenpiteet. Tehtyjen korjaustoimien asianmukaisuus on tällä hetkellä Valviran arvioitavana.